b"\n_START_ARTICLE_\nD\xc3\xa1l Cais\n_START_PARAGRAPH_\nD\xc3\xa1l Cais eller Dal gCais, ofte anglisert til \xc2\xabthe Dalcassians\xc2\xbb, var en klan i Munster i Irland, som fra \xc3\xa5 v\xc3\xa6re relativt ukjent ble en av de dominerende klanene i Irland i middelalderen. Navnet kommer av at de gjorde krav p\xc3\xa5 \xc3\xa5 nedstamme fra Cas mac Conall Echl\xc3\xbaath, og alts\xc3\xa5 hadde \xc2\xabdel\xc2\xbb (d\xc3\xa1l) i Cas. I tidlige annalistiske opptegnelser refereres de ogs\xc3\xa5 til som D\xc3\xa9is Tuaiscert eller bare D\xc3\xa9is(s).Fra midten av 1000\xe2\x80\x93tallet ble den kalt \xc3\x9aa Briain, ettersom dens ledere var etterkommere av klanens mest kjente konge, Brian Bor\xc3\xba._NEWLINE_D\xc3\xa1l Cais er ikke godt kjent fra tidlig irsk historie, de har tydeligvis bare v\xc3\xa6rt en gruppe av flere dominert av det mektige E\xc3\xb3ganachta-dynastiet i Munster. P\xc3\xa5 600\xe2\x80\x93tallet var Connacht dynastiet U\xc3\xad Fiachrach Aidhne i tilbakegang, og D\xc3\xa1l Cais fortrengte dem fra de omr\xc3\xa5dene som senere skulle bli kjent som Thomond, (Tuadh Mumu \xe2\x80\x93 nord Munster). I 744 knuste Dal Cais klanen Corcu Modruad, og etter dette hadde de kontroll over omr\xc3\xa5det som i dag er grevskapet Clare og dermed ogs\xc3\xa5 en strategisk viktig posisjon for kontroll over elven Shannon. Klanen hadde ogs\xc3\xa5 tette b\xc3\xa5nd til, og i praksis kontroll over, klosteret i Killaloe._NEWLINE_Fra den f\xc3\xb8rste b\xc3\xb8lgen av vikinger i Irland finnes det bare en referanse til Dal Cais, i 836 de ble slaktet i et slag mot hedninger som plyndret Connacht. Men de norr\xc3\xb8ne bosetningene skulle bli avgj\xc3\xb8rende for klanens framtid, ikke minst bosetningen i Limerick._NEWLINE_I l\xc3\xb8pet av 900-tallet er Dal Cais i stadig konflikt med E\xc3\xb3ganahctklanen i s\xc3\xb8r, og med Limerick som var i ferd med \xc3\xa5 etablere seg som et selvstendig konged\xc3\xb8mme. E\xc3\xb3ganacht var imidlertid ogs\xc3\xa5 i strid med Limerick, og ogs\xc3\xa5 utsatt for angrep fra \xc3\x9ai Neill. I det som utvikler seg til en strid mellom tre parter om innflytelse i Munster er det Dal Cais som vinner fram. Ledet av kongene Lorc\xc3\xa1in, Cenn\xc3\xa9tig og Mathgamain mac Cennet\xc3\xadg \xc3\xb8kte D\xc3\xa1l Cais sin makt, og i 964 erobret Mathgamain Caisel, det symbolske setet for E\xc3\xb3ganachts kongemakt i Munster. E\xc3\xb3ganachts allierte seg med Limerick mot Dal Cais, men i 967 beseiret Mathgamain Limericks styrker og plyndret og brente byen. I 976 ble Mathgamain tatt til fange og drept av E\xc3\xb3ganacht. Hans bror, Brian Boru, tok over, og klarte p\xc3\xa5 kort tid \xc3\xa5 undertvinge b\xc3\xa5de Limerick og E\xc3\xb3ganacht._NEWLINE_Med vikingenes plyndringstokt og de norr\xc3\xb8ne bosetningene var et nytt aspekt kommet til krigf\xc3\xb8ringen i Irland, nemlig bruken av skip til rask forflytning av tropper og overraskende angrep. Det gjorde Dal Cais kontroll over Shannon enda mer viktig. Etter Brian Borus seier over Limerick, hadde Dal Cais fra ca. 980 full kontroll over den voksende norr\xc3\xb8n-g\xc3\xa6liske bosetningen der. Disse bosetningene var, ved siden av landsbyene rundt de st\xc3\xb8rre klosterne, de f\xc3\xb8rste gryende bydannelsene i Irland, og brakte ogs\xc3\xa5 med seg handel med omverdenen p\xc3\xa5 en m\xc3\xa5te som ikke hadde v\xc3\xa6rt f\xc3\xb8r. \xc3\x93 Corr\xc3\xa1in skriver at Dal Cais etter erobringen av Limerick ble det f\xc3\xb8rste urbane dynastiet i Irland, og at dette var mye av grunnlaget for klanens, og Brian Borus, voksende makt. Boru fikk f\xc3\xb8rst kontroll over den s\xc3\xb8rlige delen av Irland, og s\xc3\xa5 i 1002 tittelen overkonge over hele Irland. \xc3\x9ai Neills monopol p\xc3\xa5 overkongetittelen var brutt, og Dal Cais dominerte irsk politikk i tiden fra Brian Boru til normannernes invasjon i 1166._NEWLINE_Slekten O'Brien (\xc3\x9aa Briain) hadde i navnet kontroll over Thomond helt fram til 1543. Fra 1543 til i dag har slekten hatt tittelen Baron Inchiquin. Conor O'Brien, den 18nde Baron Inchiquin, er etterkommer av Brian Boru i 32 generasjoner."